
Text rozhodnutia
Súd: Krajský súd Trnava Spisová značka: 14S/108/2015 Identifikačné číslo súdneho spisu: 2015200486 Dátum vydania rozhodnutia: 03. 09. 2015 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2015:2015200486.2 Uznesenie Krajský súd v Trnave v právnej veci žalobcu: Obec Smolenice, SNP 52, 919 04 Smolenice, IČO: 00 312 983, právne zast: Mgr. Milanom Petrášom, advokátom so sídlom Einsteinova 23, 851 01 Bratislava proti žalovanému: Okresný úrad Trnava, Odbor opravných prostriedkov, Vajanského 2, 917 01 Trnava, o preskúmanie zákonnosti rozhodnutia žalovaného číslo OU-TT-00P3-2015/012200 zo dňa 20. apríla 2015, o žiadosti žalobcu o odklad vykonateľnosti, takto r o z h o d o l : Krajský súd v Trnave o d k l a d á vykonateľnosť rozhodnutia žalovaného číslo OU- TT-00P3-2015/012200 zo dňa 20. apríla 2015 až do právoplatného rozhodnutia súdu vo veci vedenej na tunajšom súde pod sp. zn. 14S/108/2015. o d ô v o d n e n i e : Žalobou zo dňa 01.07.2015, osobne doručenou tunajšiemu súdu dňa 02.07.2015, sa žalobca prostredníctvom právneho zástupcu domáha preskúmania zákonnosti rozhodnutia žalovaného číslo OU-TT-00P3-2015/012200 zo dňa 20.04.2015, ktorým tento postupom podľa ust. § 59 ods. 2 zákona č. 71/1967 Zb. o správnom konaní (správny poriadok) vo výrokovej časti zamietol podané odvolanie žalobcu a napadnuté prvostupňové rozhodnutie Okresného úradu Trnava, Odbor starostlivosti o životné prostredie č. OU-TT-OSZP3-2015/01557/ŠSOH/Ze zo dňa 12.02.2015 potvrdil. Uvedeným rozhodnutím č. OU-TT-OSZP3-2015/01557/ŠSOH/Ze zo dňa 12.02.2015 prvostupňový správny orgán schválil program odpadového hospodárstva, vypracovaný v súlade s ustanoveniami ust. § 6 zákona č. 223/2001 Z. z. o odpadoch a o zmene a doplnení niektorých zákonov (ďalej len „zákon č. 223/2001 Z. z.“) na roky 2011 - 2015, pôvodcu odpadu CHEMOLAK a.s., Továrenská 7, 919 04 Smolenice, IČO: 31 411 851 pre prevádzku Továrenská 7, 919 04 Smolenice za podmienok, že: 1/ Pôvodca odpadu je povinný schválený program dodržiavať, 2/ V prípade, ak sa v čase po schválení programu pôvodcu odpadu zásadným spôsobom zmenia skutočnosti, ktoré sú rozhodujúce pre obsah programu pôvodcu, pôvodca odpadu je povinný svoj program aktualizovať a bezodkladne ho predložiť úradu (Okresný úrad Trnava, Odbor starostlivosti o životné prostredie; pozn.) na schválenie a 3/ Schválený program pôvodcu odpadu je neoddeliteľnou časťou rozhodnutia. Žalobca prostredníctvom právneho zástupcu okrem iného požiadal o odklad vykonateľnosti napadnutého rozhodnutia žalovaného, pričom v tejto súvislosti dôvodil predovšetkým tým, že bez odkladu vykonateľnosti napadnutého rozhodnutia by mohlo dôjsť k závažnému zásahu do životného prostredia. Rozhodnutie závažne zasiahne do tvorby nového územného plánu Obce Smolenice, a to vzhľadom na skutočnosť, že Obec Smolenice v súčasnosti obstaráva nový územný plán, a je povinná podľa ust. § 7a zákona č. 50/1976 Zb. o územnom plánovaní a stavebnom poriadku (stavebný zákon) využiť v rámci územnoplánovacej činnosti aj schválený Program odpadového hospodárstva (ďalej len „POH“), ktorý je územnotechnickým podkladom v zmysle stavebného zákona. POH obsahuje zámer na vybudovanie spaľovne chemických odpadov, čím dôjde k závažnému a nezvratnému zásahu do životného prostredia tak v samotnej obci, ako aj širokom okolí. Ďalej žalobca poukázal na skutočnosť, že POH sa mal posudzovať v rámci zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov (ďalej len „zákon č. 24/2006 Z. z.“), a to minimálne aspoň v zisťovacom konaní. Ďalej konštatoval, že POH môže byť predmetom posudzovania podľa ust. § 4 ods. 3 zákona č. 24/2006 Z. z., a to v prípade, ak podľa odborného stanoviska štátneho orgánu ochrany prírody a krajiny má samostatne alebo v kombinácii s iným dokumentom, alebo činnosťou pravdepodobne významný vplyv na územie patriace do európskej sústavy chránených území, navrhované chránené vtáčie územie, alebo územie európskeho významu (územie sústavy NATURA 2000), pričom predmetné chránené územia sa na území Obce Smolenice nachádzajú. Vzhľadom na to, že orgán štátnej správy nepostupoval podľa zákona č.24/2006 Z. z. i napriek tomu, že POH spoločnosti CHEMOLAK a.s. uvádza v bode 4.3 cieľ vybudovať vlastné zariadenie na energetické zhodnotenie odpadov v areáli podniku, závažným spôsobom zasiahol do ústavných práv tak žalobcu, ako aj samotných obyvateľov obce. Podľa § 250c ods. 1 zákona č. 99/1963 Zb. Občiansky súdny poriadok (ďalej len „O.s.p.“), žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Nakoľko súd dospel k záveru, že žiadosť žalobcu o odklad vykonateľnosti je dôvodná, keď bez odkladu vykonateľnosti žalobou napadnutého rozhodnutia, by mohlo dôjsť vydaním ďalších rozhodnutí, na základe ktorých by došlo k realizácii predmetnej stavby - spaľovne chemických odpadov, k ujme na stave životného prostredia, súd postupoval v súlade s ust. § 250c ods. 1 O.s.p. a odložil vykonateľnosť napadnutého rozhodnutia. Poučenie: Proti tomuto uzneseniu nie je prípustný opravný prostriedok.

